gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu en gu gu gu gu gu gu gu fr gu gu gu gu gu gu gu gu gu gu gu gu fr gu gu gu gu fr gu gu gu gu gu gu fr gu gu gu gu gu gu gu gu gu gu gu gu fr gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : ભરોસો (બરસાત કી એક રાત - ૩ )
જમી-પરવારીને બરાબર નવના ટકોરે સ્નેહાને હળવું ચુંબન દઈને અરેન પુણે જવા નીકળ્યો.
1  |  2  |  3  |  4  |
સ્નેહાને કશાકનો ઇન્તેજાર હોય એવું લાગ્યું, પોતાને લેટ થયું એ પણ તેને ગમ્યું. વારંવાર કહેતી રહી : વરસાદ ઘેરાયો છે, રાતે ન જાઓ તો ન ચાલે? તમને કંઈક કહેવું છે...
‘તો કહી દે સ્નેહા, મને મોડું થાય છે. કાલની કૉન્ફરન્સ માટે મારે જવું તો પડશે જ.’ સહેજે રોમૅન્ટિક બન્યા વિના પોતે સપાટ સ્વરે કીધું એથી તે થોડી ઝંખવાઈ પણ ખરી, પરંતુ તેને મનાવવાનો વખત નહોતો... હવે નીકળ્યો છું એનો સ્નેહાને વૉટ્સઍપ કરી દેવા દે.
કાર સાઇડ પર લઈને અરેને ટાઇપ કર્યું : ઑન ધ વે ટુ પુણે. મિસિંગ યુ.
સામેથી રિપ્લાય પણ તરત આવ્યો : મિસ યુ ટુ. ટેક કૅર. લવ યુ.
આના પરથી એટલું તો સાબિત થવાનું કે હું નીકળ્યો ત્યારે સ્નેહા જીવતી હતી અને મરી ત્યારે હું શહેરમાં નહોતો!
નાઓ ઇટ્સ ટાઇમ. ગ્લવ્ઝ ચડાવીને તેણે કારને યુ ટર્ન આપ્યો.
દરવાજો ખોલતી સ્નેહા અચંબિત બની. અરેન પાછા કેમ આવ્યા? એ પણ બૅકયાર્ડના રસ્તે! હશે. તમે આવ્યા એ ઘણું!
‘તમને ખુશખબરની ટેલિપથી થઈ કે શું?’ સ્નેહા ભાવથી પતિને વળગી, અરેને તેને કિચનમાં દોરી ત્યારેય ધ્યાન નહોતું કે તેણે ગ્લવ્ઝ પહેર્યા છે!
‘હું કન્ફર્મેશન માટે મેડિકલ રિપોર્ટની રાહ જોતી હતી, અરેન...’ પતિની છાતી પર માથું ટેકવીને મીંચેલી આંખે બોલતી હતી ત્યારે અરેન ગજવામાંથી ચાકુ કાઢવામાં મશગૂલ હતો.
‘ઇટ્સ કન્ફર્મ. આઇ ઍમ પ્રેગ્નન્ટ!’
અરેનને લાગ્યું કે છાતી ધડકવી બંધ થઈ જશે. સ્નેહા મા બનવાની છે? માતૃત્વના શુભ સમાચાર સાંપડ્યા ત્યારે જ તેને મોત મળવાનું? સ્નેહાની સાથે હું મારા અંશને પણ મારી નાખવાનો! અરેરે...
કપાળે પ્રસ્વેદ ફૂટ્યો, શરીરમાં કંપન જાગ્યું.
શી મસ્ટ બી મર્ડર્ડ. રિયાના શબ્દો ગૂંજ્યા.
‘અરે, તમારું હૃદય તો ફાટી પડવાનું હોય એમ ધડકે છે.’ સ્નેહા અળગી થઈ એવી જ ચોંકી, ‘આ શું! હાથોમાં ગ્લવ્ઝ... આ ચા...કુ...’
ખલાસ! સ્નેહાની આંખોમાં સળવળતાં થયેલાં શકનાં સાપોલિયાંએ અરેનને સચેત કર્યો, બાજી ખૂલ્યા પછી પીછેહઠનો અવકાશ નથી.
‘સૉરી સ્નેહા...’ કહીને દાંત ભીંસીને તેણે ચાકુનો ઘા કર્યો... ખચાક!
અરેનની કારે મુંબઈની હદ મૂકી કે વરસાદનું જોર વર્તાવા માંડ્યું. વાદળો ગરજતાં, વીજ ઝબૂકી જતી. સરસર ફરતાં વાઇપર્સ પાણીને કાપે છે કે સામા ટ્રાફિકને બદલે તડફડતી સ્નેહા દેખાય છે. ‘અ...રે...ન... તમે?’ પૂછી ડચકાં ખાતી તે ડોક ઢાળી દે છે...
સ્વસ્થ થવા અરેન માથું ખંખેરે છે. પોતે હાર્ડકોર ક્રિમિનલ નથી છતાં કશું ચૂક્યો નથી. ઘરમાં તફડંચીનો સીન આબાદ ઊભો કર્યો‍ છે, પોતાની કોઈ નિશાની છોડી નથી. ઘરેણાં અને મર્ડરનું વેપન જેવું ચાકુ સમંદરમાં પધરાવ્યું, લોહીવાળાં વસ્ત્રો બાળી ચૂક્યો... આઇ મેડ ઇટ! હવે સવારે આયા આવશે, મૅડમ દરવાજો નહીં ખોલે એટલે બૂમાબૂમ કરશે... અલ્ટિમેટલી સ્નેહાનું ખૂન જાહેર થશે અને એના ખબર પુણેની હોટેલની રૂમમાં મને મળે ત્યારે મારે ભાંગી પડવાનો ડ્રામા રચવાનો રહેશે... એ તબક્કો વીતે કે હું અને રિયા એક
રિયા. બધું સુખરૂપ પત્યાની તેને જાણ કરવાની છે એ કેમ ભુલાઈ ગયું? ચાલુ કારે જ અરેને ફોન જોડ્યો.
‘થૅન્ક ગૉડ...’ રિયાની રાહત ઊભરાઈ, ‘સ્નેહાની પ્રેગ્નન્સીથી તમે ન ડગ્યા એ સારું થયું અરેન. બાળકનો ગમ ન કરશો, હું તમને જોઈએ એટલાં જણી દઈશ! હવે ડ્રાઇવિંગમાં ધ્યાન આપીને હેમખેમ પુણે પહોંચો...’
પણ આ શું? લોનાવલાના રસ્તે કાર ડચકાં ખાવા લાગી. પછી તો સાવ જ બંધ થઈ ગઈ! અરેનને સૂઝ હતી એ પ્રમાણે પેટ્રોલ અને રેડિયેટર ચેક કર્યું, પણ એથી પરિસ્થિતિ ન બદલાણી. પાછો દે માર વરસાદ. સૂમસામ સડક પર અડધી રાત્રે માગવાથી પણ કોઈ લિફ્ટ ન આપે...
સવારે હું પુણે નહીં પહોંચ્યો હોઉં તો પોલીસ વહેમાવાની. કાર બગડ્યાનું કારણ તેને બહાનું લાગશે. ના, આ સમયે હું અહીં છું, મારી કાર સાચે જ બગડી છે એનું કોઈ સાક્ષી તો જોઈએ જ. નવર્સ થયે નહીં પાલવે. રિયાએ કહ્યું જ છે કે આપણા પર્ફેક્ટ પ્લાનમાં જ્યાં પણ વિઘ્ન જેવું લાગે ત્યાં હામ હારવાને બદલે બુદ્ધિની ધાર કસીને ઉકેલ શોધવો... અરેને ભેજું દોડાવ્યું.
થોડે દૂર કેડીનો વળાંક છે, ટેકરી પર આવેલાં મકાનોમાં ક્યાંક બત્તી સળગે છે... એમાંથી એકાદ ઘરે આશરો લઉં તો એ ઘરના જ મારી હાજરીની સાક્ષી પૂરવાના!
ઉપાય જચી ગયો. કારને ધક્કાથી કેડીએ ઉતારી, સુરક્ષિત પાર્ક કરીને અરેને સેલફોનની ટૉર્ચના પ્રકાશમાં કપડાંની અટૅચી લઈને બંગલા તરફ ચાલવા માંડ્યું.
ડોરબેલના રણકારે ઝરણાને જગાડી દીધી. ખરેખર તો આર્જવની ગેરહાજરીમાં નીંદર આવે એમ જ નહોતી.
આમ તો સાંજે પાંચ વાગ્યે સ્કૂલ છૂટે કે સાડાપાંચ વાગ્યે આર્જવ ઘરે હોય. વરસાદના વાતાવરણમાં અધરવાઇઝ પણ તે પત્નીને એકલી મૂકીને કશે જાય નહીં. જોકે આજના સંજોગો જુદા હતા. બૅન્કથી રિટર્ન થતી વેળા બાજુવાળા ઉત્સવભાઈની બાઇક સ્લિ૫ મારી ગઈ, પગ ભાંગતાં તેમણે હૉસ્પિટલાઇઝ્્ડ થવું પડ્યું. આર્જવ ત્યારના તેમની સાથે. અડધી રાતે આર્જવ તો હૉસ્પિટલથી ન જ આવ્યા હોય... આમ તો અહીં બીવા જેવું નહોતું. છતાં તોફાની મોસમમાં અડધી રાતે કોઈ દરવાજો ખટખટાવે તો કંપારી તો છૂટેને.
‘કોણ છે?’ દીવાનખંડની લાઇટ ઝળહળ કરીને તેણે પૂછ્યું. અલબત્ત, બદઇરાદાથી આવનાર ડોરબેલ ન જ રણકાવે. છતાં સાવધાની સારી.
‘મુસાફર છું મૅડમ, મારી ગાડી ખરાબ થઈ છે. આશરો જોઈએ છે.’
પોતાના ગુજરાતી સામે જવાબ પણ ગુજરાતીમાં મળ્યો એટલે હિંમત વધી. આઇ-હોલમાંથી જોયું તો સાચે જ ૨૮થી ૩૦ વરસનો આદમી ભીના વાળ ઝાટકતો દેખાયો.
‘હું અરેન શાહ, બિઝનેસમૅન છું મૅડમ. ઘરે કોઈ પુરુષ હોય તો તેને ઉઠાડો, મને ટાઢ લાગી રહી છે.’
હવે વહેમ રાખવા જેવું ન રહ્યું. આફતમાં આશરો શોધવા આવનારની મદદ તો કરવી જ જોઈએ. લૉકની કળ ફેરવતી ઝરણાના દિમાગને ઝાટકો લાગ્યો : અરેન શાહ.
આગંતુકે પોતાનું નામ અરેન શાહ આપ્યું... ક્યાંક તે... ઉત્સુકતાથી તેણે દરવાજો ખોલ્યો અને...
આહા. આ તો એ જ અરેન! થોડો ભરાવદાર થયો છે એટલે વધુ હૅન્ડસમ લાગે છે. પરણ્યો હશે કે પછી હજીયે છુટ્ટા ઘોડા જેવો હશે?
થોડી અરુચિ થઈ. આર્જવની થયા પછી કોઈ પણ પુરુષ મને ચલિત નહીં કરી શકે, મને એનો ડર નથી; પણ અરેન જો મને એકલી જાણીને જાત પર ઊતરવાનો થયો તો બે પગ વચ્ચે લાત ઠોકતાં ખચકાઈશ નહીં હું... શ્વાસ ઘૂંટીને ઝરણાએ આૈપચારિક આવકાર આપ્યો, ‘આવો...’
‘ધન્યવાદ...’ અરેન તાકી રહ્યો એટલે ઝરણાએ કહેવું પડ્યું,
‘મિસિસ આર્જવ મહેતા.’ પછી તેના દીદાર જોઈને નરમ થઈ, ‘સામે ગેસ્ટરૂમ છે. તમારી બૅગમાં વસ્ત્રો હોય તો ચેન્જ કરી લો. હું ચા મૂકું છું...’
‘રિયલી, તમારો ખૂબ-ખૂબ આભાર મિસિસ મહેતા...’ અરેને ખાલી કપ ટિપોય પર મૂક્યો, ‘ચાથી ગરમાટો આવી ગયો.’
કમાલ છે, આ માણસ કેટલો બદલાઈ ગયો! વીસ મિનિટથી અમે ડ્રૉઇંગરૂમમાં બેઠાં છીએ એમાં સતત પોતાની પત્ની સ્નેહાને જ સાંભરી રહ્યો છે. પોતે અધવચાળ રોકાણો છે એ જણાવવા ઘરના લૅન્ડલાઇન પર અને પત્નીના સેલફોન પર ફોન પણ તેણે કર્યા, રિસીવ ન થયા એની ચિંતા જતાવી : સ્નેહા તો એક રિંગે ઊઠી જાય એવી, આજે કેમ ફોન નહીં ઉઠાવતી હોય? પાછી તે પ્રેગ્નન્ટ છે! અરેને જીભ કચ૨ી. પોતે મુંબઈથી નીકળ્યા પછીની વૉટ્સઍપ પણ તેણે દેખાડી... છેલબટાઉ જુવાન પરણીને થાળે પડ્યો એય ઠીક થયું. ગર્ભવતી પત્નીની આટલી કાળજી કરે છે એય ગમ્યું.
‘વરસાદમાં ફોન-સર્વિસનો કોઈ ભરોસો નહીં. તમે ચિંતા ન કરો, તેમને ઊંઘવા દો.’ પોતે કહ્યું ત્યારે જનાબે ચાનો પ્યાલો હાથમાં લીધો હતો! હવે તેને કહેવામાં વાંધો નહીં.
‘અરેન, મારું નામ ઝરણા.’ તોય તે બ્લૅન્ક રહ્યો એટલે કૉલેજના કિસ્સાનો ફોડ પાડવો પડ્યો.
‘ઓહ, એ ઝરણા!’ અરેન જુદા જ કારણે ઝળહળી ઊઠ્યો : એક સમયે મારા પર લટ્ટé થનારીને ત્યાં જ મેં આશરો લીધો એ કેવો જોગાનુજોગ! આર્જવને પરણનારી ભલેને પતિપરાયણ હોય, પોલીસ-ઇન્ક્વાયરીમાં મારા રાત્રિરોકાણનું સાચું બયાન અવશ્ય આપવાની!
ગેસ્ટરૂમમાં થોડુંઘણું સૂઈને અરેન વહેલી સવારે મેકૅનિકની ખોજમાં ઘરેથી નીકળી ગયેલો. ફરી ન ડોકાયો એટલે ઝરણાએ માની લીધું કે કાર ઠીક થતાં પુણે જવા નીકળી ચૂક્યો હશે...
આમ તો આમાં કશું છુપાવવા જેવું નહોતું, આર્જવથી છુપાવવાનું હોય પણ નહીં; છતાં કોણ જાણે કેમ ઝરણાથી કહેવાયું નહીં. કહેવા બેસીશ તો અરેન સાથેનો કૉલેજવાળો કિસ્સો છુપાવી શકીશ નહીં, મને કદી જેના પ્રત્યે ક્રશ થયેલો એ પુરુષ આર્જવની ગેરહાજરીમાં અહીં રાત ગાળી ગયો જાણીને ન જાણે આર્જવને કેવું લાગે! કૉલેજની બીના છુપાવ્યાનો ડંખ તેમને ચુભ્યો તો મારા પરનો તેમનો ભરોસો શંકાના દાયરામાં આવી જાય... એ ભરોસો જે આર્જવના મતે પતિ-પત્નીના સંબંધની, સ્નેહની બુનિયાદ છે! ના-ના, એમાં લૂણો લાગે એ તો મને કદાપિ નહીં પરવડે. એના કરતાં રાત ગઈ, બાત ગઈ. અરેન ફરી અહીં આવવાનો નથી, આર્જવને ખબર પણ ક્યાં પડવાની? તો પછી તું તારે એક ચૂપ સો સુખનો જ ગણ ગાને મારી બાઈ!
ઝરણાએ તો ન કહ્યું, પણ...
‘ઝરણા, થોડી વાર પહેલાં મુંબઈથી ઇન્સ્પેક્ટર ચૌધરીનો ફોન હતો.’ ચોથી સાંજે શાકપાંદડું લઈને તે ઘરે આવી ત્યાં આજર્વે બૉમ્બ ફોડવા જેવું કર્યું, ‘ત્યાં સમવન અરેન શાહની વાઇફનું મંગળની રાત્રે મર્ડર થયું છે અને અરેનનું કહેવું એમ છે કે એ રાત્રે તે મુંબઈથી દૂર અહીં, આપણા ઘરે હતો! આ સાચું છે? ’
આર્જવનો શબ્દેશબ્દ ગોફણના પથ્થરની જેમ વાગ્યો. અણધાર્યા વળાંકે તેને હેબતાવી મૂકી. હવે હું કયા મોઢે કબૂલું? અરેનનું જે થવાનું હોય એ થાય, તેના કારણે મારે મારો સંસાર હોડમાં નથી મૂકવો! ઝરણાએ છાતીમાં શ્વાસ ઘૂંટ્યો, ‘કોણ અરેન? તે જે કોઈ હોય જૂઠું બોલે છે!’
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.